INDOKOLÁS

1. A JAVASLAT HÁTTERE

Autonóm uniós vámkontingenseket olyan termékek esetében szükséges alkalmazni, amelyekből az Unióban az adott kontingensidőszak folyamán nem fognak előállítani akkora mennyiséget, amekkorára a szóban forgó terméket felhasználó iparágnak szüksége lenne. Több tagállam kérése alapján a Bizottság az illetékes kormányzati szakértőkkel közösen egyes mezőgazdasági és ipari termékek esetében megvizsgálta, hogy szükség van-e autonóm vámkontingensek megnyitására.

A Tanács 2009. december 22-én elfogadta az Uniónak az egyes mezőgazdasági és ipari termékekre vonatkozó autonóm vámkontingensei megnyitásáról és kezeléséről szóló 7/2010/EU rendeletet annak érdekében, hogy a szóban forgó termékek Unión belüli keresletét a lehető legkedvezőbb feltételekkel lehessen kielégíteni.

Az uniós vámkontingenseket a megfelelő mennyiségek vonatkozásában nulla vagy – a közös vámtarifa szerinti autonóm vámtételhez képest – csökkentett vámtétel meghatározása mellett indokolt megnyitni oly módon, hogy a kérdéses termékek piacán ne keletkezzék zavar. A gazdasági és vámkérdésekkel foglalkozó csoport ülésein tartott egyeztetések azt mutatták, hogy a tagállamok készek a rendeletjavaslatban megjelölt termékek vámkontingenseinek oly módon történő növelésére és a 09.2631 tételszámú vámkontingensre vonatkozó árumegnevezés módosítására, hogy ez a kérdéses termékek piacán ne okozzon zavart. Szükség volt a 09.2947 tételszámú vámkontingens lezárására is.

A javaslat összhangban van a mezőgazdasági, a kereskedelmi, a vállalkozás-, a fejlesztés- és a külpolitikával. E javaslat nem érinti hátrányosan különösen az EU-val kötött preferenciális kereskedelmi megállapodások előnyeit élvező országokat (például az általános preferenciarendszerbe bevont országokat, az AKCS-országokat, valamint a tagjelölt és lehetséges tagjelölt nyugat-balkáni országokat).

2. AZ ÉRDEKELT FELEKKEL FOLYTATOTT KONZULTÁCIÓK EREDMÉNYEI ÉS A HATÁSVIZSGÁLATOK

Konzultációra került sor az egyes tagállamok iparágait képviselő, gazdasági vámkérdésekkel foglalkozó csoporttal. Az összes felsorolt kontingens a csoport által elért megállapodást tükrözi.

Visszafordíthatatlan következményekkel járó, lehetséges komoly kockázatokról nem történt említés.

A javaslat szolgálatközi konzultációs eljárás tárgyát fogja képezni, majd – a Tanács általi elfogadását követően – közzétételre kerül.

3. A JAVASLAT JOGI ELEMEI

Az egyes mezőgazdasági és ipari termékekre vonatkozó autonóm uniós vámkontingensek megnyitásáról és kezeléséről szóló tanácsi rendelet módosítása, amihez a jogalapot az Európai Unió működéséről szóló szerződés 31. cikke szolgáltatja. Az említett cikk értelmében az autonóm vámkontingenseket a Tanács állapítja meg minősített többséggel, bizottsági javaslat alapján.

A javaslat az Unió kizárólagos hatáskörébe tartozik, ezért a szubszidiaritás elve nem alkalmazható.

Ez az intézkedéssorozat összhangban van a külkereskedelemben érintett szereplőkre vonatkozó eljárások egyszerűsítését célzó alapelvekkel, valamint a Bizottság autonóm vámfelfüggesztésekről és vámkontingensekről szóló, 1998. évi közleményével (HL C 128., 1998.4.25., 2. o.).

4. KÖLTSÉGVETÉSI VONZATOK

Vámbevétel-kiesés összesen –837 623 EUR összegben.

5. OPCIONÁLIS ELEMEK

Az autonóm vámkontingensek növelésének és módosításainak felsorolása a rendeletjavaslat mellékletében található.

2011/0120 (NLE)

Javaslat

A TANÁCS RENDELETE

az Uniónak az egyes mezőgazdasági és ipari termékekre vonatkozó autonóm vámkontingensei megnyitásáról és kezeléséről szóló 7/2010/EU rendelet módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 31. cikkére,

tekintettel az Európai Bizottság javaslatára,

mivel:

1. Annak érdekében, hogy egyes, az Unióban elégtelen mennyiségben előállított áruk tekintetében kielégítő és folyamatos ellátást lehessen biztosítani és megelőzhetőek legyenek a piaci zavarok, a 7/2010/EU tanácsi rendelet[1] autonóm vámkontingenseket nyitott meg bizonyos mezőgazdasági és ipari termékekre vonatkozóan, mely vámkontingenseken belül az érintett termékek csökkentett vagy nulla vámtétel mellett importálhatók.

2. A 09.2767, a 09.2813, a 09.2628, a 09.2629 és a 09.2635 tételszámmal ellátott autonóm uniós vámkontingens esetében a korábban megállapított kontingensmennyiség nem fedezi az uniós ipar szükségleteit. Következésképpen indokolt ezeket a kontingensmennyiségeket a 09.2767 és a 09.2813 tételszámmal ellátott vámkontingens esetében július 1-jétől, a 09.2628, 09.2629 és a 09.2635 tételszámmal ellátott vámkontingens esetében pedig január 1-jétől növelni.

3. Ezenfelül a 09.2631 tételszámú autonóm uniós vámkontingens esetében helyénvaló felülvizsgálni az árumegnevezést.

4. Ezen túlmenően már nem áll az Unió érdekében 2011 második felére vámkontingenst biztosítani. A 09.2947 tételszámú vámkontingenst ezért indokolt 2011. július 1-jétől lezárni és a 7/2010/EU rendelet mellékletében az erre vonatkozó sort el kell hagyni.

5. A 7/2010/EU rendeletet ezért ennek megfelelően módosítani kell.

6. Mivel az e rendeletben előírt egyes intézkedéseknek 2011. január 1-jétől, másoknak pedig 2011. július 1-jétől kell hatályba lépniük, helyénvaló ezt a rendeletet ugyanezen időpontoktól alkalmazni és haladéktalanul hatályba léptetni,

ELFOGADTA EZT A RENDELETET:

1. cikk

A 7/2010/EU rendelet melléklete a következőképpen módosul:

(1) a 09.2767, a 09.2813 és a 09.2631 tételszámú vámkontingens-mennyiségekre vonatkozó sorok helyébe az e rendelet I. mellékletében szereplő sorok lépnek,

(2) a 09.2628, a 09.2629 és a 09.2635 tételszámú vámkontingens-mennyiségekre vonatkozó sorok helyébe az e rendelet II. mellékletében szereplő sorok lépnek.

(3) a 09.2947 tételszám alatti vámkontingens-mennyiségre vonatkozó sort el kell hagyni.

2. cikk

Ez a rendelet az Európai Unió Hivatalos Lapjában való kihirdetésének napján lép hatályba.

A rendeletet 2011. július 1-jétől kell alkalmazni.

Az 1. cikk (2) bekezdését azonban 2011. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben […]-án/-én.

a Tanács részéről

az elnök

I. MELLÉKLET

Az 1. cikk (1) bekezdésében említett vámkontingensek

Tételszám | KN-kód | TARIC | Árumegnevezés | Kontingensidőszak | Kontingensmennyiség | Kontingens vámtétele |

09.2767 | ex 2910 90 00 | 80 | Allil-glicidil-éter | 1.1.-12.31. | 4 300 tonna | 0 % |

09.2813 | ex 3920 91 00 | 94 | Háromrétegű, koextrudált poli(vinil-butirál) fólia, fokozatosan színezett szalag nélkül, lágyítóként legalább 29 tömegszázalék és legfeljebb 31 tömegszázalék 2,2’-etilén-dioxidietil-bisz(2-etil-hexanoát)-tartalommal | 1.1.-12.31. | 3 000 000 m² | 0 % |

09.2631 | ex 9001 90 00 | 80 | Nem szerelt üveglencsék, prizmák és ragasztott elemek, a 9002, 9005, 9013 10 és 9015 KN-kódok alá tartozó áruk gyártásához (1) | 1.1.-12.31. | 5 000 000 egység | 0 % |

II. MELLÉKLET

Az 1. cikk (2) bekezdésében említett vámkontingensek

Tételszám | KN-kód | TARIC | Árumegnevezés | Kontingensidőszak | Kontingensmennyiség | Kontingens vámtétele |

09.2628 | ex 7019 52 00 | 10 | 120 g/m²(± 10 g/m²) súlyú, üvegszálas szövet műanyaggal bevont üvegrostból, rögzített kerettel ellátott, mozgatható szúnyoghálókban való felhasználásra | 1.1.-12.31. | 1 900 000 m² | 0 % |

09.2629 | ex 7616 99 90 | 85 | Alumíniumból készült teleszkópos fogantyú bőröndök készítéséhez (1) | 1.1.-12.31. | 600 000 egység | 0 % |

09.2635 | ex 9001 10 90 | 20 | Optikai szálak a 8544 vtsz. alá tartozó, üvegszálból készült kábel gyártásához (1) | 1.1.-12.31. | 3 300 000 km | 0 % |

JOGALKOTÁSI PÉNZÜGYI KIMUTATÁS A KIZÁRÓLAG A BEVÉTELI OLDALRA KORLÁTOZOTT KÖLTSÉGVETÉSI HATÁSSAL JÁRÓ JAVASLATOKHOZ

1. A JAVASLAT CÍME:

A Tanács rendelete az Uniónak az egyes mezőgazdasági és ipari termékekre vonatkozó autonóm vámkontingensei megnyitásáról és kezeléséről szóló 7/2010/EU rendelet módosításáról

2. KÖLTSÉGVETÉSI TÉTELEK

Alcím és jogcímcsoport: 12. alcím, 120. jogcímcsoport

A 2010. évben a költségvetésben szereplő összeg: 14 079 700 000 EUR

3. PÉNZÜGYI HATÁS

( A javaslatnak nincs pénzügyi hatása

X A javaslatnak nincs pénzügyi hatása a kiadásra, van azonban a bevételre – a hatás a következő:

(millió EUR egy tizedesjegyig)

Költségvetési tétel | Bevétel[2] | 6 hónapos időszak, 2011. július 1-jétől kezdődően |

120. jogcímcsoport | A saját forrásokra gyakorolt hatás | -0,8 |

4. CSALÁS ELLENI INTÉZKEDÉSEK

A vámkontingensek kezeléséről szóló rendelkezések magukban foglalják a csalások és a szabálytalanságok megakadályozásához és az azokkal szembeni védekezéshez szükséges intézkedéseket is.

5. Egyéb megjegyzések

I. MELLÉKLET

2011. július 1-jétől lép hatályba:

Az 1. cikkben említett vámkontingensek

A termék leírása | Kontingensmennyiség (egység/tonna) | Becsült ár (euró/tonna, m²) | Vám (%) (2011 KVT) | Kontingens vámtétele (%) | Várt bevételkiesés (EUR) |

Éter 09.2767 | +1 800 tonna (kezdeti mennyiség: 2 500 tonna) | 4 500 | 5,5 | 0 | 445 500 |

Fólia 09.2813 | +1 000 000 m² (kezdeti mennyiség: 2 000 000 m² | 6,26 | 6,1 | 0 | 381 860 |

Teljes bevételkiesés: (827 360 EUR – 206 840 EUR) = nettó 620 520 EUR.

II. MELLÉKLET

2011. január 1-jétől lép hatályba:

A 2. cikkben említett vámkontingensek

A termék leírása | Kontingensmennyiség változása (tonna/g) | Becsült ár (EUR/m², egység, km) | Vám (%) (2011 KVT) | Kontingens vámtétele (%) | Várt változás a bevételkiesésben az előző kontingensidőszakhoz képest (EUR) |

Üvegszálas szövet 09.2628 | + 1 550 000 m² (kezdeti mennyiség: 350 000 m²) | 0,96 | 7 | 0 | 104 160 |

Fogantyú 09.2629 | +360 000 egység (kezdeti mennyiség: 240 000 egység) | 2,32 | 6 | 0 | 50 112 |

Optikai szálak 09.2635 | + 700 000 km (kezdeti mennyiség: 2 600 000 egység) | 6,66 | 2,9 | 0 | 135 198 |

Teljes bevételkiesés az előző kontingensidőszakhoz képest:(289 470 EUR – 72 367 EUR) = nettó 217 103 EUR.

[1] HL L 3., 2010.1.7., 1. o.

[2] A hagyományos saját források (mezőgazdasági vámok, cukorilletékek, vámok) tekintetében nettó összegeket kell megadni, azaz a bruttó összegekből levonják a 25 %-os beszedési költségeket.